
Knjiga o sudijama, 16:18-19;

„Kada je Dalila videla da joj je otvorio svoje srce, poslala je ljude da pozovu filistejske savezničke knezove i poručila im: „Dođite sada, jer mi je otvorio svoje srce.” Filistejski knezovi su došli kod nje i doneli joj novac. Ona je Samsona uspavala na svojim kolenima i zatim pozvala jednog čoveka da obrije sedam pletenica s njegove glave.“

Upravo ovaj dio izvještaja potakao je i inspirisao slavnog slikara, Luca Giordano, da u 17. vijeku naslika ovo veličanstveno platno čija slika se nalazi na koricama ove knjige.

Mnogo je danas onih koji odbacuju Stari zavjet jer im se ne sviđa moralnost prezentovanih likova. Ti likovi im se nikako ne uklapaju u njihovu sliku kakvi bi trebali biti ljudi od kojih nastaje Božiji izabrani narod.

Laž, pokvarenost i prevare, i grijeh su prikazani ogoljeni i bez ikakvog uljepšavanja, ali i bez opravdavajućih komentara. Na primjer, Kain ubija brata Avelja, Avraam dva puta lažno predstavlja svoju ženu Saru kao sestru, a isto to kasnije čini i Isak za svoju ženu; Jakov na prevaru dobija blagoslov oca Isaka, u prevaru je uključena i majka Reveka, Jakov vara i svog brata Isava, dešavanja sa Josifom i braćom mu, Samson, itd.

Raniji tumači Biblije su to pravdali time što su u vrijeme življenja ovih likova bili drugačiji životni običaji i okolnosti, ili su to tumačili kao alegorije. Ipak, ni jedno od ovih opravdanja nije dovoljno snažno da bi moglo izbaciti neprijatan osjećaj iz misli, i zadovoljiti jednog mislećeg čitaoca. Sa druge strane, današnji čitalac se previše oslanja na svoje znanje i stečena iskustva koja ga ograničavaju da bi mogao doprijeti do suštine koja se nalazi u samom tekstu.

Zato današnji moderni čovjek uglavnom odbacuje tekstove iz Starog zavjeta, a posebno iz Knjige postanja, ili na primjer izvještaja o Samsonu smatrajući ih mitovima, mnogo puta dorađivanim i prepraavljanim pričama, bajkama, ili prosto kao tekstove koji su imali svoje poruke nekada davno, i kao takve više nemaju smisla u današnje vrijeme.

Ipak, da li je to baš tako?  

Biblija nam objavljuje više kanala kojima Bog komunicira sa čovjekom. Prateći te komunikacijske kanale može se pokazati indirektna komunikacija između Boga i izabranog naroda, i Boga i čovječanstva, odnosno pojedinca, i to sve kroz tekstove Svetog pisma koji kroz međusobnu zavisnost i interakciju, bez obzira na vrijeme njihovog nastanka, korespondiraju iz određenog trenutka biblijske sadašnjosti sa biblijskom prošlosti, i ujedno u isto vrijeme donose razumijevanje okvira biblijske budućnosti izabranog naroda, i biblijske budućnosti čovječanstva.

Izrailj kao narod se pojavljuje relativno kasno u odnosu na ranije narode i civilizacije kao što su Sumer i Egipat. Ljudskom logikom i poznatom nam naukom nije moguće razumjeti kako to da jedan tako mali narod kao što je bio Izrailj u vrijeme nastanka biblijskog teksta, u odnosu na druge 'velike' narode koji su u to vrijeme već imali formiranu državu, trgovinu, kulturu, vojsku, mitove, religiju, pismo, itd., donosi jednu tako revolucionarnu ideju monoteizma sa kojom se kasnije čitav svijet izmijenio, i dobio jednu potpuno novu dimenziju.

Kao što nam je poznato, ova ideja kasnije ovladava gotovo čitavim svijetom preko judaizma, hrišćanstva i islama. Velika carstva koja su se pojavila nakon nastanka ove ideje, iako su bila protiv nje, nisu uspjela da je pošalju u zaborav. Naprotiv, njihovi nasljednici su postali baštinici te ideje.

Mnogo logičnije bi bilo za očekivati da je danas na sceni preovlađujući koncept Sumera, starog Egipta, Vavilona, Grčke ili Rima.

Zaključak neka ostane otvoren.

Uvod

Neosporno je da Knjiga o sudijama ima veliki književni značaj, ali i pored toga u njoj se nalazi još puno činjenica koje su na prvi pogled skrivene, pa prosječnom čitaocu sa pažnjom usmjerenom na poruke osnovnog nivoa, nekako izmiču pred očima.

Izvještaj o Samsonu je za razumjeti, jedan od najproblematičnijih, i najintrigantnijih tekstova Starog zavjeta.

Sa današnje pozicije čovjeka moglo bi se postaviti pitanje, a što je neko napisao, i što će nam nekakav tekst koji je toliko komplikovan da ga nismo u stanju razumjeti? Zar taj pisac, i zar Bog, ne želi da sve Njegove poruke i savjeti budu jednostavno razumljivi na korist čovjeku i njegovom životu?

Možda će ovo zvučati pomalo prepotentno i smiješno, ali razumijevanje ovih poruka je zamagljeno degradacijom ljudske pameti i mudrosti, pa je to razlog zašto nema konsenzusa o razumijevanju teksta. Otići ću još i dalje od ove tvrdnje, pa ću navesti nešto što će se mnogima učiniti kao teorija zavjere, ali neka misli ko šta hoće. 

Ovo zamagljivanje je dio davno uspostavljenog procesa nadgradnje vjekovne čovjekove bolesti, inklinacije i sklonosti ka zlu, pod dirigentskom palicom istog onog ko je naveo Evu u Rajskom vrtu da jede plod sa zabranjenog drveta.

Ovo zamagljivanje mogućnosti konstruktivnog i mudrog razmišljanja, i zaključivanja pedantno se, i veoma inteligentno provodi na svim nivoima ljudskog života, i nije ga nimalo lako prepoznati, a kamoli mu se oduprijeti. Ono dolazi preko svih ljudskih djelatnosti koje proizvode fizička, duhovna i mentalna zagađenja. Počev od osnovnih ljudskih potreba kao što su hrana, piće, lijekovi, pa preko opijanja alkoholom, pušenjem duvana i hemikalija ubačenih u njega, drogiranja, izvrnutosti seksualnih potreba preko svakodnevne javne golotinje, promiskuiteta, sodomije, prostitucije, pornografije, trkom za lakom zaradom i sticanjem materijalnog bogatstva, ogromnom ponudom kockarske mašinerije, zaluđenim praćenjem profesionalnih sportova, gledanjem glupih filmova i tv serija, praćenjem i prepričavanjem nekorisnih info- rmacija o životima drugih ljudi, obrazovanjem oličenom u papagajskom ponavljanju ogromnog broja informacija, nerijetko netačnih, ili konstruisanih za nečije posebne potrebe, a sve bez razmišljanja i stvarnog razumijevanja tih istih informacija, praće- njem prekomjernih, često bajatih i neistinitih vijesti, svakodnevnim pojedinačnim i kolektivnim prevarama, lažima, zlonamjernim podmetanjima, korupcijom svega i svačega, kao i mnogobrojnim drugim nega- tivnostima u koje je čovječanstvo uronilo bez nade da će u neko skorije vrijeme izroniti, i izvući se iz te prljavštine. Baš iz ovog razloga ljudski um nije u stanju da u onim najbitnijim elementima razumije ovaj tekst u kojem je na neki način skriven alat za ozdravljenje i blagostanje. Dakle, komplikovanost ovog teksta, i njegovo nerazumijevanje nisu do pisca, niti Boga, jer nam oni nisu krivi što smo se doveli u zamagljeno stanje svijesti odakle ne možemo, od našeg blata kojeg uporno nagomilavamo svuda oko nas, vidjeti izlaz iz mraka na svjetlo.

Izvještaj o Samsonu nije samo izvanredno literarno djelo prožeto elementima teologije, tragikomedije, bajke i mita, već je to jedan vjekovno kontinuiran poziv čovjeku da se ne uništava. Izvještaj o Samsonu u kontinuitetu kroz vijekove poteže čovjeka za uši istežući mu ih kao u magarca, ne bi li shvatio, i odbacio vlastitu pogibelj. Ali avaj, izgleda i pored toga što čovjeka uši bole od potezanja, čovjek je uporan u svojim pogibeljnim izborima.

Zato ova knjiga ima za cilj da nas sve zajedno, i mene, i vas, po ko zna koji put, snažno potegne, i za uši, i za nos, da nas još jednom zaboli ne bismo li uvidjeli neispravnost značajnog broja naših postupaka koji nas vode u propast.

Samson kao inspiracija

Biblijski izvještaj o Samsonu snažno zaokuplja ljudsku pažnju i maštu kroz vijekove. I do današnjeg dana čitaoci, istraživači, filozofi, teolozi i umjetnici nude neku svoju verziju razumijevanja tog, u najmanju ruku, izvanrednog literarnog djela.

Slikarstvo

Kada je u pitanju slikarstvo, od mnogobrojnih slika navešću samo tri karakteristična primjera iz sedamnaestog vijeka:

Rubens je 1609-1610. naslikao sliku Samson i  Dalila gdje je Dalila prikazana kao najsvjetliji dio u odnosu na sve druge naslikane likove i elemente. Glava joj je povijena prema usnulom Samsonu na njenim koljenima, dok joj je lijeva ruka nježno položena na njegovo golo rame. Stiče se dojam da je Dalila zaljubljena žena koja poslije upravo završenog ljubavnog čina nježno posmatra svog muškarca. Kad ne bi bilo teksta koji je inspiracija za ovo djelo, i u tami skrivenih Filisteja, nikada se ne bi moglo zaključiti da se radi o ženi koja upravo smrtno izdaje svog ljubavnika.

Kao suštu suprotnost, Van Dyck je 1618-1620. naslikao sliku Samson i Dalila sa istom tematikom. Na ovoj slici Samson takođe spava na Dalilinim koljenima dok ga Dalila desnom rukom drži za kosu. Lijeva joj je ruka sa ispruženim kažiprstom podignuta u visini glave što jasno označava znak onima koji prilaze da Samsonu obriju kosu, da budu tihi. Dakle, na ovoj slici je prikazana nedvosmislena Dalilina zavjera.

Rembrant je na svojoj slici iz 1636. prikazao vezivanje i osljepljivanje Samsona, dok je Dalila prikazana kako u jednoj ruci drži obrijanu Samsonovu kosu, a u drugoj britvu. Na ovoj slici Dalila je prikazana ne samo kao izdajnik, već i kao direktni učesnik u brijanju Samsonove kose čega u biblijskom tekstu nema.

Kiparstvo

Gotovo identična situacija se pojavljuje i u kiparstvu.

Muzika

Slično različiti pristupi prikazivanja dešavanja između Samsona i Dalile su i u muzici. Dalila je negdje prikazana kao zaljubljena žena, čak u pozitivnom svjetlu, kao na primjer u operi Saint-Saens, Samson et Dalila iz 1877. godine, dok je negdje prikazana kao beskrupulozni osvetnik prema od nje prevarenom i ljubomornom Samsonu, kao što je to primjer u Tom Jones muzici, odnosno tekstu.

Književnost

Kada su u pitanju pisani tekstovi inspirisani biblijskim tekstom o Samsonu, njih je zaista mnogo, i navoditi i analizirati bilo koji od njih zauzelo bi previše prostora. Bitno je za pomenuti da su kroz napisane romane, poeziju, drame, eseje, analize i komentare vidljive značajne razlike u doživljaju, i razumijevanju Samsonovog karaktera, kao i svih drugih likova koji se pojavljuju u biblijskom izvještaju. Najpoznatiji roman o Samsonu  je napisao Vladimir Jabotinsky Zeev.

Pozorište i film

Gotovo identična situacija je i u pozorištu, i u kinematografiji, a uz ovo se može slobodno dodati, i u stripu, i crtanim filmovima. Samson je uvijek prikazan kao super-junak, mišićav čovjek sa ogromnom snagom, dok ostali likovi imaju pozitivne i negativne varijacije. Najpoznatiji film o Samsonu potpisuje DeMille, Cecil B.; Samson and Delilah, Paramount Pictures, iz 1949. godine.

Zaključak

Očigledno je da su svi koji su se bavili Samsonovim likom i izvještajem o Samsonu različito razumijevali opisana dešavanja, te su se kroz različite medije izražavali na bazi vlastitog doživljaja i razumijevanja. Da li je, koliko je, što je, i ko je eventualno na koga imao uticaj u ovom izražavanju, posebna je tema. Ali da značajne razlike postoje, nepobitno je.

Do današnjeg dana nema konsenzusa o razumijevanju, i ljudi nisu na čistom i jasnom terenu kada je u pitanju biblijski izvještaj o sudiji Samsonu.

Mit o Samsonu

Što je to mit?

Riječ mit dolazi od grčke riječi 'mythos' koja ima značenje govora, riječi, istorije. Prema tome mit je priča, odnosno predanje o vjerovanju starih naroda o nastanku svijeta, o nekim prirodnim pojavama, o bogovima i legendarnim herojima. 

Prema Bratoljubu Klaiću mit je bajka, priča, izmišljotina, ili nevjerodostojan prikaz nekih događaja. 

U izvještaju o Samsonu postoji mnogo elemenata koji su karakteristični za mitske priče i bajke. Svaki čitalac će u izvještaju veoma brzo prepoznati mnogobrojne kontradiktornosti koje se prije svega odnose na suprotnosti između Samsona i običnog ljudskog bića. Ako iz izvještaja uklonimo teološke i religijske elemente, ostaće nam mit.

Već na samom početku izvještaja vidimo da se Samson ne rađa kao bilo koji drugi čovjek. U njegovom rođenju učestvuje neimenovani Bog koji namjerava da se preko Samsona bori protiv drugog boga Dagona kojeg slave Filisteji. 

Samson golim rukama ubija lava, sam ubija trideset ljudi i pljačka njihovu odjeću, sam se bez oružja bori i ubija hiljadu ljudi, čupa vrata grada i na leđima ih odnosi na vrh brda koje je udaljeno gotovo šezdeset kilometara, da bi na kraju golim rukama srušio čitav hram u kojem se nalazi više od tri hiljade ljudi. A šta reći o tome da hvata tri stotine lisica kojima veže repove u par, i u njih umeće zapaljenu luč da bi ih potjerao kroz polja? Sve ovo nam opisuje čovjeka čija snaga i sposobnost ekstremno prevazilazi normalnu ljudsku snagu, pa bi se po tome moglo zaključiti da se radi o nekakvom super-čovjeku, odnosno mitskom biću.

Samsonovo ime u hebrejskom jeziku predstavlja sunce, pa bi ga se lako moglo identifikovati kao sina boga Sunca koji je u vječnoj borbi protiv noći. Noć ili tama, u izvještaju je predstavljena ženskim imenom Dalila. Ime Dalila u hebrejskom jeziku se lako može povezati sa noći, što ćemo vidjeti u nastavku ove knjige.

Samson i Dalila, dan i noć, svjetlo i tama, su prikazani kroz ljubavnu aferu u kojoj se strasno dodiruju kao što se dodiruje dan i noć u svojim smjenama.

Samsonova nadnaravna snaga se kroz čitanje izvještaja lako može povezati sa njegovom dugom kosom koja kao takva može predstavljati sunčeve zrake. I tek kad mu kosa bude odsječena, (sunčeve zrake uklonjene), on gubi svoju snagu, i biva nadvladan djelovanjem Dalile, (noći). Dakle, u jednom trenutku noć pobjeđuje dan, (sunce), da bi sunce ponovo nadvladalo noć kada mu njegove zrake budu vraćene, (kada Samsonu ponovo naraste kosa, i njegova snaga mu je ponovo vraćena). Očigledno je da je ovim predstavljen ciklus smjena dana i noći, odnosno kao vječita borba sila svjetla protiv sila mraka, ili sila dobra protiv sila zla, što je poslužilo kao osnova i podloga u mnogim poznatim mitovima.

